La ciutat de Sagunt ha acollit l'acte de lliurament de les distincions i diplomes de les Ciutats de la Ciència i la Innovació
13 d’abril 2023

![](/media/wzobvqkb/7314-c.jpg?width=850&height=561.8806306306307)

La ministra de Ciència i Innovació, Diana Morant, ha presidit este dijous l'acte de lliurament de les distincions ‘Ciutats de la Ciència i la Innovació’ de la ‘Xarxa Innpulso’, que reconeixen les ciutats i municipis que han apostat d'una manera decidida per polítiques locals innovadores en els seus territoris, entre les quals es troba Sagunt. L'acte ha tingut lloc aquest matí en la nau del futur museu industrial al Port de Sagunt.  
  
En concret s'han sumat a aquesta distinció, i per tant incorporat a la xarxa Innpulso, 10 ciutats, 8 d'elles d'entre 20.000 i 100.000 habitants, i 2 de més de 100.000 habitants. En concret han sigut distingides Sagunt, Algemesí, Castelldefels, Irun, Lugo, Puerto Real, Riba-Roja de Túria, Rubí, l'Hospitalet de Llobregat i Vitòria-Gasteiz.

També s'ha fet lliurament de 16 diplomes corresponents a la renovació del guardó a la Corunya, Adeje, Almussafes, Aranda de Duero, Camargo, Esplugues, Gandia, Gavà, Granada, Alfàs del Pi, Les Salines, Torrent, Villamayor, Villena, Segòvia i Alcalá de Guadaíra. Actualment, comptant les premiades i les renovades en el dia de hui, la ‘Xarxa Innpulso de la Ciència i la Innovació’ compta amb la participació de 90 ciutats, segons s'ha afirmat en l'acte.

![](/media/dtjddft2/7311-c.jpg?width=850&height=561.8806306306307)  
La ministra de Ciència i Innovació ha manifestat respecte a les ciutats guardonades: «**Jo us diria que gràcies primer per haver decidit ser una ciutat de la ciència i la innovació; després, felicitats, per haver-ho aconseguit o haver-ho renovat i per descomptat he escoltat molt la paraula humilitat**». Així mateix, ha detallat: «**Segurament eixa característica és comuna en tots vosaltres, però hi ha una altra que és el valor, la valentia, i jo us diria que una cosa sumada amb l'altra es converteix en orgull i al final això és un projecte que podeu portar amb orgull a les vostres ciutats**».

Diana Morant ha afirmat sobre la importància de treballar units: «**El futur passa per crear ponts, per construir noves plataformes de relació entre el públic i el privat, també per nous pactes socials entre els diferents agents, per nous instruments de cogobernanza i, en definitiva, el futur passa per impulsar un lideratge local de caràcter col·laboratiu**».

![](/media/jlwncmd1/7008-c.jpg?width=850&height=561.8806306306307)

En l'acte han participat, a més de la ministra de Ciència i Innovació, Diana Morant; l'alcalde de Sagunt Darío Moreno, que ha recollit la distinció de la ciutat; Juan Carlos Abascal, copresident de ‘Xarxa Innpulso’ i alcalde d'Ermua; Carles Ruiz copresident de ‘Xarxa Innpulso’ i alcalde de Viladecans i les alcaldesses i alcaldes i representants de totes les ciutats guardonades.

Sagunt ha rebut el distintiu pels seus serveis a la ciutadania i millora del medi ambient i per haver sigut un motor d'innovació i esforç en el suport al teixit empresarial, professional i per a l'ocupació.

L'alcalde, Darío Moreno, ha manifestat: «**Estem molt agraïts perquè això ha sigut un treball que particularment ha liderat el departament de Promoció Econòmica**». A més, ha afegit: «**Nosaltres vivim moments en els quals tots ens coneixen per la gran gigafactoria, que òbviament és una cosa de la qual estem molt orgullosos, però no podem quedar-nos ací**». L'alcalde ha posat l'accent que hi ha «**que anar molt més allà**» i ha explicat que este impuls econòmic i de localització en el mapa «**supose realment una transformació per a totes les empreses que ja estaven també ací assentades i que realment han sigut una palanca de transformació i de canvi**» a Sagunt. «**És clau que existisca un gran consens entre tots els partits polítics, entre els tècnics de l'Ajuntament òbviament també, entre la part sindical per secundar tot aquest tipus de grans innovacions que vinguen, i hem de començar a pensar en gran. Ja tenim projectes de vall d'hidrogen, d'absorció de emprenta de CO2, de canvi radical de l'àmbit de la mobilitat i de tipus social. En tots eixos reptes hem de continuar treballant com hem fet fins ara, donant-nos suport els uns als altres des de l'àmbit empresarial, des de l'àmbit associatiu amb sapiència, amb els centres formatius, amb els diferents instituts, amb la formació professional. És a dir, tot un ecosistema que realment traspua vida. Este guardó és de tots i de totes. És una parada en el camí de la qual ens sentim molt orgullosos i orgulloses, però continuarem caminant**».

![](/media/uwii5a3a/7041-c.jpg?width=850&height=561.8806306306307)  
Abans de fer lliurament dels premis, Débora Domingo, doctora arquitecta i professora de projectes arquitectònics a la Universitat Politècnica de València (UPV) ha fet una xarrada titulada ‘Repensar les ciutats: innovació per a un futur sostenible’ reptes transformatius de les ciutats com a grans motors d'innovació.

L'acte ha comptat amb l'assistència de la delegada del Govern a la Comunitat Valenciana, Pilar Bernabé; la senadora Gloria Calero; la regidora delegada de Promoció Econòmica, María José Carrera, així com altres regidors de l'Equip de Govern Local, i alts càrrecs del ministeri.

![](/media/tbid4l3v/7329-c.jpg?width=850&height=561.8806306306307)

![](/media/sphb55hu/7096-c.jpg?width=850&height=561.8806306306307)

*   [](http://www.facebook.com/sharer.php?u=https://aytosagunto.es/va/actualitat/la-ciutat-de-sagunt-ha-acollit-l-acte-de-lliurament-de-les-distincions-i-diplomes-de-les-ciutats-de-la-ciencia-i-la-innovacio/ "Facebook")
*   [](http://twitter.com/share?url=https://aytosagunto.es/va/actualitat/la-ciutat-de-sagunt-ha-acollit-l-acte-de-lliurament-de-les-distincions-i-diplomes-de-les-ciutats-de-la-ciencia-i-la-innovacio/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-ciutat-de-sagunt-ha-acollit-l-acte-de-lliurament-de-les-distincions-i-diplomes-de-les-ciutats-de-la-ciencia-i-la-innovacio/ "Linked In")
*   [](mailto:?body=https://aytosagunto.es/va/actualitat/la-ciutat-de-sagunt-ha-acollit-l-acte-de-lliurament-de-les-distincions-i-diplomes-de-les-ciutats-de-la-ciencia-i-la-innovacio/)